PATVIRTINTA

Molėtų rajono savivaldybės tarybos

2021 m. rugsėjo d. sprendimu Nr. B1-

**MOLĖTŲ RAJONO SAVIVALDYBĖS KŪNO KULTŪROS IR SPORTO PROJEKTŲ FINANSAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Molėtų rajono savivaldybės kūno kultūros ir sporto projektų finansavimo tvarkos aprašas (toliau – aprašas) nustato Molėtų rajono savivaldybės strateginio veiklos plano 2021–2023 metams (toliau – Strateginis veiklos planas) 5 programos „Kultūrinės ir sportinės veiklos bei jos infrastruktūros programa“ 05.1.4.1.1 priemonės „Sporto finansavimas, vadovaujantis Molėtų rajono sporto projektų finansavimo tvarkos aprašu“ (toliau – priemonė) bei Molėtų rajono savivaldybės 2021–2030 metų kūno kultūros ir sporto plėtros programos (toliau – KKS programa) 14 priemonės „Parengti naują sporto projektų finansavimo tvarkos aprašą“ įgyvendinimo tvarką, reikalavimus projektų paraiškoms, jų teikimo ir vertinimo, dalinio finansavimo projektams skyrimo tvarką, lėšų, skirtų projektų įgyvendinimui, panaudojimo kontrolę ir atsakomybę už šio aprašo pažeidimą.
2. Priemonės tikslas – sudaryti sąlygas sporto srityje veikiantiems juridiniams ir fiziniams asmenims įgyvendinti KKS programos strateginius tikslus bei uždavinius ir jos prioritetus.
3. Priemonės uždaviniai:

3.1. skatinti sporto visiems ir kūno kultūros bei sporto srities švietėjiškų projektų, skirtų rajono bendruomenei, pasiūlą;

3.2. sudaryti sąlygas sporto klubų bei mėgėjų sportinei veiklai, skatinančiai gyventojus sportuoti ir sveikai gyventi ar siekti sportinio meistriškumo rezultatų.

1. Lėšos priemonei įgyvendinti numatomos kiekvienais metais Molėtų rajono savivaldybės biudžete.
2. Teisinį šio aprašo pagrindą sudaro Lietuvos Respublikos įstatymai, Molėtų rajono savivaldybės tarybos sprendimai, Molėtų rajono savivaldybės administracijos direktoriaus (toliau – administracijos direktorius) įsakymai ir kiti teisės aktai.
3. Priemonės finansavimo pagal šį aprašą vykdymo pradžia – 2022 metai.

**II SKYRIUS**

**SĄVOKOS**

7. Šiame apraše vartojamos sąvokos:

7.1. **Pareiškėjas** – Molėtų rajono savivaldybės teritorijoje sporto srityje veikiantis ir rajone registruotas arba rajone projektą įgyvendinantis ar Molėtų rajonui atstovaujantis juridinis (asociacija, labdaros ir paramos fondas, visuomeninė organizacija, viešoji įstaiga, jei jos steigėjas nėra savivaldybės taryba ar valstybės institucija) ar fizinis asmuo. Savivaldybės biudžetinių ir viešųjų įstaigų sportinė veikla finansuojama neviršijant Strateginio veiklos plano 5 programos asignavimų.

7.2. **Paraiška** –nustatytos formos dokumentas, kurį turi užpildyti ir pateikti pareiškėjas, siekiantis gauti paramą.

7.3. **Projektas** – visuma dokumentų, kuriuose nurodomi numatyti veiksmai, pagrįsti paramos paraiškoje, jos prieduose esama informacija ir tam tikra pinigų suma tuose dokumentuose numatytiems sporto projekto tikslams pasiekti.

7.4. **Projekto vadovas** – asmuo, atsakingas už projekto įgyvendinimą.

7.5. **Sporto paraiškų vertinimo komisija** – administracijos direktoriaus įsakymu sudaryta 5 asmenų grupė, pagal nustatytus kriterijus vertinanti sporto paraiškas.

7.6. **Vertinimo kriterijai** – rodikliai, suteikiantys informaciją apie paraiškų kokybę, projektus ir jų įgyvendinimo rezultatus.

**III SKYRIUS**

**KOORDINAVIMAS**

8. Priemonę koordinuoja Molėtų rajono savivaldybės administracijos Kultūros ir švietimo skyriaus vedėjas (Vilniaus g. 44, Molėtai, 409 kab., tel. (8 383) 54732, el. paštas gintautas.matkevicius@moletai.lt).

9. Pareiškėjai konsultuojami šio aprašo 8 punkte nurodytu adresu ir telefonu.

**IV SKYRIUS**

**VEIKLŲ PRIORITETAI IR SLENKSČIAI**

10. Projektų atrankos konkurso prioritetai:

10.1. vaikų ir jaunimo sportinis užimtumas (išskyrus vaikų vasaros stovyklų ir Molėtų kūno kultūros ir sporto centro programas (toliau - KSKC);

10.2. sporto visiems projektai;

10.3. projektai, kurie savo veiklomis siekia aukštų meistriškumo rezultatų Lietuvos čempionatuose, nacionalinės ir atitinkamos sporto šakos lygoje ar sporto šakos tarptautiniuose čempionatuose.

11. Projektų atrankos konkursui pateikti projektai turi atitikti bent vieną iš 10 punkte išvardytų prioritetų. Skiriant paramą projektams, pirmenybė teikiama tiems, kurio dalyviai yra Molėtų rajono gyventojai (išskyrus meistriškumo ir sporto turnyrų projektus). Lėšos nustatytame intervale skiriamos, įvertinant projekte numatytų veiklų apimtis, intensyvumą, renginių skaičių ir pan. Komisija, siūlydama skirti finansavimą meistriškumo projektams, atsižvelgia į pareškėjo per 3 metus deklaruotus ir pasiektus rezultatus.

12. Projektų veiklų slenksčiai yra keturi:

12.1. organizacijos narių saviraiška (grupinės naudos veikla);

12.2. veiklos bendruomenei ir į ją įtraukiančios suaugusius gyventojus;

12.3. projektai vaikams ir jaunimui;

12.4. sportinio meistriškumo projektai.

13. Pareiškėjų projektai turi apimti 2 skirtingus veiklų slenksčius.

14. Nustatomos tokios finansavimo ribos atskirų veiklų slenksčiams:

14.1. pirmajam- iki 300 eurų;

14.2. antrajam – iki 1500 eurų;

14.3. trečiajam:

14.3.1. ilgalaikiams (ne mažiau kaip 3 metai) vaikų, nedalyvaujančių KKSC programose, neformalaus ugdymo projektams – 1 dalyviui 15 eurų per mėnesį;

14.3.2. kitiems projektams – iki 1500 eurų.

14.4. ketvirtajam:

14.4.1. individualioms sporto šakoms - ne daugiau kaip 50 procentų prašomos paramos dydžio pagal pateiktą sąmatą;

14.4.2. komandinėms sporto šakoms – ne daugiau kaip 70 procentų prašomos paramos dydžio pagal pateiktą sąmatą.

**V SKYRIUS**

**REIKALAVIMAI PARAIŠKOMS, JŲ PATEIKIMO TVARKA**

15. Informacija apie kasmetinį ar papildomą projektų finansavimą, kvietimas teikti paraiškas, skelbiama Molėtų rajono savivaldybės internetiniame puslapyje [www.moletai.lt](http://www.moletai.lt). Konkretus paraiškų pateikimo terminas, kuris negali būti trumpesnis kaip 20 kalendorinių dienų, nurodomas kvietime. Paraiškų priėmimo datą ir terminą nustato administracijos direktorius.

16. Pareiškėjas pateikia kompiuteriu užpildytą paraišką (1 priedas). Paraiška turi būti užpildyta lietuvių kalba ir patvirtinta pareiškėjo atstovo parašu. Pareiškėjas paraišką privalo pateikti iki kvietime nurodytos datos įskaitytinai. Paraiška pateikiama asmeniškai, per įgaliotą asmenį arba atsiunčiama elektroniniu paštu šio aprašo 8 punkte nurodytu adresu. Kartu pareiškėjas pateikia banko dokumento kopiją apie praeitais metais gautą rėmėjų paramą.

17. Vienas pareiškėjas teikia 1 paraišką (išskyrus atvejus, jei reikalingas iš kitų šaltinių laimėto projekto kofinansavimas), joje suplanuotos veiklos turi atitikti bent vieną prioritetą ir bent 2 skirtingų veiklų slenksčius.

18. Pareiškėjas neturi būti gavęs ir nesiekti gauti paramos projekte numatytoms išlaidoms finansuoti iš kitų savivaldybės biudžeto programų. Nustačius, kad pareiškėjas pažeidė šį reikalavimą, jis 2 metams netenka teisės dalyvauti šioje programoje.

19. Tinkamomis finansuoti iš priemonės lėšų pripažįstamos tik detaliai pagrįstos, su projekte numatomų veiklų vykdymu susijusios išlaidos.

**VI SKYRIUS**

**PARAIŠKŲ VERTINIMAS**

20. Administracijos direktoriaus įsakymu sudaroma Sporto paraiškų vertinimo komisija (toliau – komisija). Jos sekretoriumi skiriamas Molėtų rajono savivaldybės administracijos tarnautojas.

21. Komisijos darbo tvarką reglamentuoja komisijos darbo reglamentas, kurį įsakymu tvirtina administracijos direktorius.

22. Komisijos sekretorius atlieka gautų paraiškų administracinės atitikties vertinimą: formaliai vertina ar tiksliai ir išsamiai užpildyta paraiška, ar dokumentai atitinka 7.1, 10, 11, 12, 13, 16, 17, 18 ir 37 straipsnių reikalavimus. Jeigu šio vertinimo metu nustatoma, kad pateikti ne visi reikalingi dokumentai ir (ar) duomenys, arba paramos paraiška užpildyta netinkamai, sekretorius elektroniniu paštu pareiškėjui išsiunčia paklausimą. Pareiškėjo atsakymui pateikti suteikiamas iki 5 dienų terminas nuo paklausimo išsiuntimo elektroniniu paštu dienos. Susirašinėjimas tarp sekretoriaus ir pareiškėjo vyksta elektroniniu paštu. Per nustatytą terminą nepateikus prašomų dokumentų ir (ar) duomenų ar pateikus ne visus prašomus dokumentus ir (ar) duomenis, paramos paraiška toliau nevertinama ir siūloma komisijai ją atmesti. Informaciją apie tikslintas paraiškas sekretorius pateikia komisijos nariams prieš paraiškų vertinimą.

23. Kiekvienas komisijos narys paraiškas vertina balais pagal šiuos kriterijus:

|  |  |  |
| --- | --- | --- |
| Eil. Nr. | Bendrieji vertinimo kriterijai | Vertinimas balais |
| 23.1. | Pateiktos paraiškos kokybė: | 1 – 2 |
| 23.1.1. | vertinimo metu nustatyta netinkamų finansuoti išlaidų ir (arba) pareiškėjui siųsti paklausimai dėl duomenų ar informacijos patikslinimo; | 1 |
| 23.1.2. | vertinimo metu nenustatyta netinkamų finansuoti išlaidų ir (arba) pareiškėjui nebuvo siųsti paklausimai dėl duomenų ar informacijos patikslinimo. | 2 |
| 23.2. | Projekto tęstinumas: | 1 – 3 |
| 23.2.1. | projektas vyksta pirmą kartą, bet planuojamas tęstinumas, arba jis vienkartinis; | 1 |
| 23.2.2. | projektas vyksta trumpiau nei 5 metai; | 2 |
| 23.2.3. | projektas vyksta 5 ir daugiau metų. | 3 |
| 23.3. | Gyventojų (atskirai vaikų, jaunimo ar suaugusiųjų) įtraukimo mastas į projekto veiklas: | 1 - 4 |
| 23.3.1. | dalyvauja tik pareiškėjo nariai; | 1 |
| 23.3.2. | iki 20 dalyvių; | 2 |
| 23.3.3. | nuo 21 iki 49 dalyvių; | 3 |
| 23.3.4. | 50 ir daugiau dalyvių. | 4 |
| 23.4. | Pareiškėjo turimos ar pritraukiamos iš kitur lėšos projekto įgyvendinimui (pateikti dokumentą (organizacijos sąskaitos išrašą ar sutartį su rėmėju ar partneriu), įrodantį turimas lėšas): | 0 – 4 |
| 23.4.1. | pareiškėjas neturi savo ar nėra gavęs rėmėjų lėšų; | 0 |
| 23.4.2. | pareiškėjas turi iki 10 proc. projekto įgyvendinimui reikalingų lėšų; | 1 |
| 23.4.3. | pareiškėjas turi nuo 10 iki 20 proc. projekto įgyvendinimui reikalingų lėšų; | 2 |
| 23.4.4. | pareiškėjas turi nuo 20 proc. iki 30 proc. projekto įgyvendinimui reikalingų lėšų; | 3 |
| 23.4.5. | pareiškėjas turi daugiau kaip 30 proc. projekto įgyvendinimui reikalingų lėšų. | 4 |
| 23.5. | Projekto partneriai (juridinis ar fizinis asmuo, dalyvaujantis projekto veiklose, ar padedantis jas įgyvendinti): | 0 – 2 |
| 23.5.1. | projektas neturi partnerių; | 0 |
| 23.5.2. | projekte dalyvauja 1 partneris; | 1 |
| 23.5.3. | projekte dalyvauja 2 ir daugiau partnerių. | 2 |
| 23.6. | Projekto veiklų geografija: | 1 - 3 |
| 23.6.1. | Molėtų mieste ar vienoje kaimiškoje vietovėje; | 1 |
| 23.6.2. | ne mažiau kaip 3 skirtingose savivaldybės vietovėse; | 2 |
| 23.6.3. | Lietuvos ar kitų valstybių miestuose. | 3 |
| **23.7.** | **Didžiausia galima suma I – III slenksčio projektams** | **17** |
| 23.8. | Papildomas kriterijus IV slenksčio projektams – per 3 metus pasiekti rezultatai: | 0 -5 |
| 23.8.1. | nepasiekti planuoti projekto rezultatai; | 0 |
| 23.8.2. | pasiekti planuoti rezultatai. | 5 |
| **23.9.** | **Didžiausia galima balų suma IV slenksčio projektams** | **22 (17+5)** |

**VII SKYRIUS**

**FINANSAVIMO SKYRIMAS**

24. Įvertinusi paraiškas balais bei išvedusi kiekvienos paraiškos vertinimo vidurkį (visų komisijos narių suteiktų balų suma dalijama iš narių skaičiaus), komisijos sekretorius sudaro paraiškų pagal veiklos slenksčius eilės sąrašą.

25. Finansavimas siūlomas pagal kiekvieno slenksčio veiklas. Paraiškoms, surinkusioms 9–10 balų (meistriškumo – 11–13), skiriama iki 30 procentų prašomos paramos, 12 – 14 balų (meistriškumo – 14–16) – iki 40 procentų, 15 – 16 balų (meistriškumo – 17–22)– iki 50 procentų prašomos paramos, bet kiekvieno slenksčio veikloms ne daugiau, nei nurodyta šio aprašo 14 punkte.

26. Parama skiriama pagal sudarytą surinktų balų eilę tokiam skaičiui projektų, kiek pakanka programai savivaldybės tarybos patvirtintų asignavimų.

27. Pareiškėjų projektams finansavimas neskiriamas, jeigu:

27.1. pareiškėjas paraiškoje arba jos prieduose pateikė klaidinančią arba melagingą informaciją;

27.2. Molėtų rajono savivaldybės administracija yra nustačiusi praėjusiais metais iš Molėtų rajono savivaldybės biudžeto finansuotų pareiškėjo projektų tikslinio lėšų panaudojimo ar buhalterinės apskaitos pažeidimus;

27.3. pareiškėjas nėra pateikęs Molėtų rajono savivaldybės administracijai projektų buhalterinės ataskaitos dokumentų už praėjusiais metais panaudotas Molėtų rajono savivaldybės biudžeto lėšas ir veiklos ataskaitų;

27.4. pareiškėjas projekte numato vykdyti priemonės lėšomis neremiamą veiklą;

27.5. pareiškėjas neatitinka pareiškėjo statuso reikalavimų;

27.6. projekto lėšos, numatytos pastatams rekonstruoti arba kapitaliai remontuoti, ilgalaikiam turtui, kurio kaina didesnė nei 500 eurų, įsigyti, panaudoti kitiems projektams, išskyrus kofinansuojamus projektus;

27.7. projektas surinko mažiau negu 9 (meistriškumo projektai – 11) vertinimo balus;

27.8. projektas neatitinka aprašo IV skyriaus reikalavimų;

27.9. neužtenka programai skirtų lėšų sporto projektams finansuoti.

28. Komisija, nustačiusi, kad kai kurios paraiškos biudžete numatytos išlaidos nėra būtinos planuojamiems projekto rezultatams pasiekti, taip pat, jei paraiškos sąmatoje nurodytos išlaidos nėra realios, akivaizdžiai neatitinka rinkos kainos arba yra nepakankamai pagrįstos, gali siūlyti skirti pareiškėjui mažesnę nei paraiškoje prašoma paramos sumą.

29. Komisijai įvertinus pareiškėjų paraiškas, jos sekretorius teikia administracijos direktoriui posėdžio protokolą dėl projektų finansavimo.

30. Finansavimą projektų įgyvendinimui skiria įsakymu administracijos direktorius, atsižvelgdamas į komisijos protokolą. Įsakymas priimamas per 25 darbo dienas nuo paskutinės paraiškų pateikimo dienos.

**VIII SKYRIUS**

**FINANSAVIMO SUTARTIES SUDARYMAS**

31. Kultūros ir švietimo skyrius ne vėliau kaip per 5 darbo dienas nuo įsakymo priėmimo dienos raštu arba elektroniniu paštu informuoja pareiškėjus apie priimtą sprendimą. Informacija apie projektus, kuriems skirtas finansavimas, papildomai skelbiama interneto svetainėje [www.moletai.lt](http://www.moletai.lt).

32. Pareiškėjas per 1 mėn. nuo sprendimo priėmimo datos privalo atvykti sudaryti projekto finansavimo sutartį adresu: Vilniaus g. 44, Molėtai, 409 kab. Pareiškėjui neatvykus sudaryti sutarties per 1 mėn., sprendimas skirti finansavimą panaikinamas.

33. Projekto finansavimo sutartis su finansavimą gavusiais pareiškėjais dėl finansavimo skyrimo pasirašo administracijos direktorius.

34. Projekto sąmatą (2 priedas), kuri yra neatskiriama projekto finansavimo sutarties dalis, savo parašu arba saugiu elektroniniu parašu tvirtina finansavimą gavęs pareiškėjas. Lėšos projekto įgyvendinimui pervedamos projekto finansavimo sutartyje nustatytais terminais ir tvarka.

**IX SKYRIUS**

**ATSAKOMYBĖ IR KONTROLĖ**

35. Pareiškėjas, vykdydamas sutartinius įsipareigojimus dėl projekto įgyvendinimui skirto finansavimo, užtikrinalėšų panaudojimą pagal tikslinę paskirtį ir atsako už nepanaudotų ar neteisėtai panaudotų lėšų grąžinimą į Molėtų rajono savivaldybės biudžetą.

36. Projekto įgyvendinimui skirtos lėšos privalo būti panaudotos tik toms išlaidoms apmokėti, kurios buvo numatytos prie projekto finansavimo sutarties pridėtoje sąmatoje.

37. Pareiškėjas pasibaigus projekto įgyvendinimui, projekto finansavimo sutartyse nustatytais terminais, Buhalterinės apskaitos skyriui pateikia biudžeto išlaidų sąmatos įvykdymo ataskaitą (3 priedas) ir buhalterinės apskaitos dokumentų, pagrindžiančių lėšų panaudojimą, suvestinę (4 priedas), Kultūros ir švietimo skyriui projekto įvykdymo ataskaitą (5 priedas).

38. Komisija turi teisę savo nuožiūra organizuoti projektų įgyvendinimo atrankinę kontrolę.

39. Pareiškėjų paraiškos saugomos penkerius metus savivaldybės elektroninėje dokumentų valdymo sistemoje.

40. Projektų finansinė ir veiklos kontrolė atliekama Lietuvos Respublikos įstatymų ir kitų teisės aktų nustatyta tvarka.

**X SKYRIUS**

**BAIGIAMOSIOS NUOSTATOS**

41. Šis aprašas gali būti keičiamas Molėtų rajono savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_